**2012 жылғы ғылым мен технология жетістіктері**

**ТҰҢҒИЫҚҚА САЯХАТ**

Режиссер Джеймс Кэмерон жердің ең төменгі нүктесіне түсіп шыққаннан кейін. 26 наурыз, 2012 жыл

2012 жылы болған тағы бір айтарлықтай жаңалық - "Титаник" режиссері Джеймс Кэмеронның су астындағы Мариан шұңғымасына саяхат жасауы. Бұл ойпат жердің ең төменгі нүктесі - Тынық мұхиты табанынан 11 шақырым төмен жатыр.  
  
Кэмерон - жердің ең төменгі нүктесіне барған алғашқы адам. Бұл саяхат нәтижесінде бұрындары белгісіз болып келген бірнеше тіршілік формалары ашылды.  
  
Биыл австриялық скайдрайвист Феликс Баумгартнер де "тұңғиыққа секірді". Бірақ ол суға емес, 39 шақырым биіктен жерге секіріп, дыбыс жылдамдығынан да озды. Ол ең жоғарғы жылдамдықты бағындырған тұңғыш адам болды.  
  
**ҒАРЫШ - ЖАҢА НАРЫҚ**  
  
Биыл Space X-тің Dragon ғарыш кемесі халықаралық ғарыш станциясына жүктерді аман-есен жеткізіп, станцияны коммерциялық мақсатта тұтынатын алғашқы кемеге айналды. Кейбір азаматтар бұл оқиғаны "ғарышты коммерциялық тұрғыда пайдалану дәуірінің басы" деп атады.  
  
**ДЕНСАУЛЫҚ САҚТАУ САЛАСЫНДАҒЫ ЖОБАЛАР**  
  
Денсаулық сақтау саласында да 2012 жыл жемісті жыл болды. Сәуір айында Ұлыбританияның ғалымдары сүт безі тканьдарына жүргізілген генетикалық зерттеу қорытындысын жариялады. Олар аурудың 10 типі болатынын анықтаған. Бұл жаңалық ауруды емдеу мен науқастың өмірін ұзартуға зор көмек болуы ықтимал.

Шынайы зат пен оны сканерлегеннен кейінгі 3D форматтағы кейпі. Көрнекі сурет

2012 жылы ғалымдар жасанды ағза жасау саласында да ілгері жылжыды. Бұл салаға қатысты осы жазда жарияланған зерттеуге сәйкес, америкалық ғалымдар қант арқылы жасанды орган өсіріп, жасанды бауыр жасау жолында біршама жетістіктерге жеткен.  
  
Жасанды орган 3D таңбасы арқылы құрастырылған. Жақ сүйегін ауыстыру да жақында 3D тәсілімен жасалмақ.   
  
Көптің назарын аудартқан 3D технологиясы тек медицинада ғана қолданылмайды. Қазір 3D принтері де танымал болып келеді.   
  
"Қағаздағы типографиялық бояудың орнына мынадай шағын пластикалық катушка қолданылады. Нұсқауына қарап, оны қалаған формаға келтіре аласың. Интернетке кіріп, дизайнын тауып жүктеп, 3D принтеріңізге жібере аласыз. Тапсырысыңыздың оңай-күрделілігіне қарай белгілі бір уақыт аралығында құрастырып шығарады" дейді АҚШ-тағы Gizmodo порталы бас редакторы Брайан Барет.  
  
Техинсайдерлер 3D принтерінің келесі жылы кеңінен қолданыла бастайтынын айтады. Оның екі мың таңбаға дейін қысқартуға мүмкіндігі бар.  
  
**ТЕЛЕФОН, ПЛАНШЕТТЕР НАРЫҒЫ**  
  
Барған сайын тұтынушылардың мобильдік құрылғылар мен сенсорлы экран мүмкіндіктеріне "тәбеті" артып барады. Биыл планшеттер нарығында сауда ерекше қыза түскен. Сарапшылар алдағы жылдар сатылу жағынан планшеттер дербес компьютерлерді артқа тастайды деп болжайды.  
  
Осының салдарынан программалық жабдықтау компаниялары өнімдердің дизайнына қатты көңіл бөле бастады. Мысал ретінде биыл қазан айында таныстырылған Windows 8-ді айтуға болады.  
  
Биыл Facebook компаниясының да тасы өрге домаллады. 2012 жылы қазан айында компания өкілдері ай сайын желіге миллиардтан астам қолданушы кіретінін мәлімдеді.